Natten til tirsdag gik en flok unge amok i Hjørring centrum. Adskillige biler blev smadret og ruder i flere bygninger. Skaderne løber op i omkring en million kroner

Det hele begyndte på Norden Allé tæt ved Plejehjemmet Vesterlund lidt i midnat, hvor en personbil blev smadret totalt. Politiet var hurtigt på stedet, men de havde knap kigget på bilen, før et nyt hærværk hos Told & Skat på Åstrupvej blev anmeldt. Den lokale retsbygning tæt på blev også udsat for vandalisme; flere ruder blev smadret. Uden for Told & Skat trampede de unge også på andre biler, som fik sig adskillige buler. Vagthavende hos Nordjyllands Politi i Hjørring fortæller, at der i alt er begået hærværk for en million kroner. Borgerne i Hjørring kan dog være helt trygge. Vidner så nemlig unge på knallerter tæt på de steder, hvor der blev begået hærværk, og dem har politiet taget sig kærligt af. I hvert fald sidder de to drenge på 18 og 15 år nu i detentionen. De bliver senere i dag tirsdag afhørt.